Р Е П У Б Л И К А   Б Ъ Л Г А Р И Я
ЧЕТИРИДЕСЕТ И ВТОРО НАРОДНО СЪБРАНИЕ

Проект!
З  А  К  О  Н
за изменение и допълнение на Закона за енергията от възобновяеми източници
Обн. ДВ. бр.35 от 3 Май 2011г., изм. и доп. ДВ. бр.29 от 10 Април 2012г., изм. и доп. ДВ. бр.54 от 17 Юли 2012г., изм. и доп. ДВ. бр.15 от 15 Февруари 2013г., изм. ДВ. бр.59 от 5 Юли 2013г., изм. ДВ. бр.68 от 2 Август 2013г., изм. и доп. ДВ. бр.109 от 20 Декември 2013г.

§ 1. В чл. 18, ал. 6 след текста „…енергийни обекти по чл. 24, т. 1” се добавя „т.2, т. 3 и т. 4”.
§ 2. В чл. 24, т. 1 да отпадне текста „… и върху недвижими имоти към тях …”
§ 3. Предлагаме в Преходните и заключителни разпоредби на ЗЕВИ да се създаде нов параграф със следното съдържание:
Измененията в чл. 24, т. 1 не се прилагат за енергийни обекти за производство на електрическа енергия от възобновяеми източници, за които към датата на влизане в сила на закона има издадени становища за условията за присъединяване по чл. 26, ал. 3.

ВНОСИТЕЛИ:

М  О  Т  И  В  И

към проекта на Закон за изменение и допълнение на 
Закона за енергията от възобновяеми източници

С така направеното предложение се цели стимулиране изграждането на малки енергийни обекти за производство на електрическа енергия от възобновяеми източници. По този начин се предвижда да бъде продължена подкрепата за малки централи с инсталирана мощност до 30 KW, изграждани върху покривни и фасадни конструкции на присъединени към електроразпределителната мрежа сгради, за водноелектрически централи с инсталирана електрическа мощност до 1,5 MW и за централи на биомаса с инсталирана електрическа мощност до 1,5 MW, включително които се предвижда да бъдат изградени в урбанизирани територии, селскостопански обекти или производствени зони. Това са централи, чиято експлоатация не оказва неблагоприятно въздействие върху електроенергийната система на страната и тяхното изграждане ще допринесе за разпределено производство на електрическа енергия. 
С отпадането на посочения текст от чл. 24, т. 1 ще се ограничат злоупотребите, при които се изграждат фиктивни постройки в територии, в които няма потребление и се налага пренасяне на произведената електрическа енергия. С приемането на това предложение ще се стимулира разпределеното производство на електрическа енергия и постигане на съответствие между потребление и производство.
С предложения текст на нов параграф в ПЗР се уреждат всички стартирали процедури по изграждането на енергийни обекти по чл. 24, т. 1, за които има издадени становища за присъединяване към датата на приемане на закона за изменение на ЗЕВИ.

ВНОСИТЕЛИ: